Mats Eilertsen
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Mats Eilertsen er en norsk jazzmusiker, bassist (kontrabass), komponist og bandleder. Fra slutten av 1990-årene av har han etablert seg som en av Norges mest ettertraktede bassister, og han leder også en rekke egne band. Eilertsen er kjent som en følsomt, melodisk og lyrisk spillende bassist som særlig legger vekt på ensemblespill. Han har operert mye innen åpne og klangfulle moderne jazzuttrykk, men har tidligere også spilt musikk i swing- og bebop-tradisjonene, så vel som mer eksperimenterende, sjangerkryssende retninger. Eilertsen er en høyt respektert og beundret musiker blant kritikere så vel som publikum. Han har mottatt Spellemannprisen og ble i desember 2021 tildelt Buddyprisen 2022.
Bakgrunn og karriere Eilertsen er utdannet ved jazzlinjen ved Trøndelag Musikkonservatorium. Under studietiden spilte han i kvintetten Dingobats sammen med medstudentene Eirik Hegdal, Njål Ølnes, Thomas Dahl og Sverre Gjørvad. Gruppen utgav The New Dingobats Generation i 1998. Rundt samme periode spilte han også med gitaristen Jacob Young, herunder på utgivelsen Pieces of Time (1997), og i Jon Klettes Jazzmob.Fram til 2004 var Eilertsen med i kvartetten Food, hvor han sammen med trompetisten Arve Henriksen, saksofonisten Iain Bellamy og trommeslageren og perkusjonisten Thomas Strønen spilte moderne jazz og fri improvisasjon ispedd elektroniske elementer. Gruppen ga ut sin selvtitulerte debut i 1999. Eilertsen deltok også på albumene Organic & GM Food (2001), Veggie (2002) og Last Supper (2004).Fra begynnelsen av 2000-tallet og i de påfølgende årene spilte Eilertsen også med trompetisten Kåre Nymark jr. i Nymark Collective. I tillegg spilte han med blant andre pianisten Maria Kannegaard i hennes trio, saksofonisten Håkon Kornstad, og fiolinisten Ola Kvernberg. Han fortsatte å samarbeide mye med Jacob Young utover 2000-tallet, og har også spilt i Solveig Slettahjell Slow Motion Orchestra og Quintet. Eilertsen har senere også spilt med blant andre Tord Gustavsen, og har også deltatt på innspillinger med den amerikanske saksofonisten Sonny Simmons. Fra rundt 2005 av vært sentral i den bejublede gruppen The Source, der han har spilt sammen med Trygve Seim, Øyvind Brække og Per Oddvar Johansen. Eilertsen tok over bassrollen fra Finn Guttormsen (som selv hadde erstattet Ingebrigt Håker Flaten). Med The Source har Eilertsen lagd musikk som uærbødig har krysset tradisjoner og stilretninger, fra swing til bebop og fri improvisasjon, ofte med et humørfylt tilsnitt. The Source har også hatt tradisjon for å gjøre julekonserter som The Source of Christmas, der de fremfører eiendommelige arrangementer av julesanger. De har også utgitt to album med dette konseptet. Siden slutten av 2000-tallet har Eilertsen primært vært kjent som komponist og leder i egne grupper. Han debuterte under eget navn med utgivelsen Turanga i 2004 og har siden gitt ut en rekke plater med besetningene SkyDive, SkyDive Trio, Mats Eilertsen Trio, Rubicon og Mats Eilertsen solo. I 2019 fikk han Spellemannprisen i klassen for jazz for albumet And Then Comes the Night med Mats Eilertsen trio. Eilertsen har også ledet Mingus Ahh! Uhm!, som hyller den musikalske arven etter bassisten og orkesterlederen Charles Mingus. I 2021 gav han ut albumet Solitude Central, en solo-kontrabassinnspilling opprinnelig lagd som strømmekonsert på Sentralen i Oslo. Senere samme år kom gruppealbumet Hymn For Hope. Begge innspillingene ble utgitt på Eilertsens egen etikett Hemli. Eilertsen har bidratt på over hundre utgivelser, som foruten allerede nevnte samarbeid også inkluderer artister som Ola Kvernberg, Håkon Kornstad, Solveig Slettahjell, Vigleik Storaas, Hildegunn Øiseth, Mathias Eick, Nils Økland og Trio Mediæval. Priser og utmerkelser Spellemannprisen 2019 i klassen for jazz for And Then Comes the Night  Buddyprisen 2022. Les mer i Store norske leksikon jazz jazz i Norge Eksterne lenker Mats Eilertsens hjemmeside